b'\n_START_ARTICLE_\nBlind Boy Fuller\n_START_PARAGRAPH_\nFulton Allen eli Blind Boy Fuller (10. hein\xc3\xa4kuuta 1907 \xe2\x80\x93 13. helmikuuta 1941) oli yhdysvaltalainen blues-laulaja ja -kitaristi. H\xc3\xa4n onnistui luomaan el\xc3\xa4m\xc3\xa4ns\xc3\xa4 kuuden viimeisen vuoden aikana lyhyen, mutta menestyksekk\xc3\xa4\xc3\xa4n uran, johon mahtuivat muiden muassa hitit "Rag Mama Rag", "Trucking My Blues Away" ja "Step It Up and Go". Usein h\xc3\xa4nt\xc3\xa4 s\xc3\xa4esti huuliharpulla Sonny Terry._NEWLINE_Blind Boy Fuller syntyi ja kuoli Pohjois-Carolinassa. H\xc3\xa4n oli yksi vanhempiensa Calvin Allenin ja Mary Jane Walkerin kymmenest\xc3\xa4 lapsesta Wadesborossa. H\xc3\xa4nen el\xc3\xa4m\xc3\xa4st\xc3\xa4\xc3\xa4n on melko v\xc3\xa4h\xc3\xa4n varmaa tietoa (jopa syntym\xc3\xa4vuodesta on ollut eri\xc3\xa4vi\xc3\xa4 v\xc3\xa4itt\xc3\xa4mi\xc3\xa4), mutta poikana h\xc3\xa4nen tiedet\xc3\xa4\xc3\xa4n muuttaneen perheineen Rockinghamiin. _NEWLINE_Blind Boy Fuller k\xc3\xa4rsi taiteilijanimens\xc3\xa4 mukaisesti n\xc3\xa4k\xc3\xb6vammasta. H\xc3\xa4n ei tiett\xc3\xa4v\xc3\xa4sti ollut kuitenkaan synnynn\xc3\xa4isesti sokea. Usein esitet\xc3\xa4\xc3\xa4n, ett\xc3\xa4 h\xc3\xa4nen n\xc3\xa4k\xc3\xb6kykyns\xc3\xa4 olisi alkanut heiket\xc3\xa4 vuonna 1926 silm\xc3\xa4\xc3\xa4n kohdistuneen vamman seurauksena, ja ett\xc3\xa4 parin vuoden kuluttua h\xc3\xa4n olisi ollut k\xc3\xa4yt\xc3\xa4nn\xc3\xb6ss\xc3\xa4 t\xc3\xa4ysin sokea; er\xc3\xa4s legenda v\xc3\xa4itt\xc3\xa4\xc3\xa4, ett\xc3\xa4 kateellinen nainen \xe2\x80\x93 mahdollinen tytt\xc3\xb6yst\xc3\xa4v\xc3\xa4 tai entinen tytt\xc3\xb6yst\xc3\xa4v\xc3\xa4 \xe2\x80\x93 olisi aiheuttanut h\xc3\xa4nen sokeutensa myrkyllisill\xc3\xa4 kemikaaleilla._NEWLINE_Fuller ty\xc3\xb6skenteli pitk\xc3\xa4\xc3\xa4n muusikkona siell\xc3\xa4, mist\xc3\xa4 sai t\xc3\xb6it\xc3\xa4, ja sai arvostusta levytt\xc3\xa4v\xc3\xa4n\xc3\xa4 artistina vasta 1930-luvun puolestav\xc3\xa4list\xc3\xa4. H\xc3\xa4nen terveydentilansa oli kuitenkin huono, ja vuonna 1940 h\xc3\xa4nelle suoritettiin munuaisleikkaus. H\xc3\xa4n kuoli vain 33 vuoden ik\xc3\xa4isen\xc3\xa4 Durhamissa ilmeisesti joko verenmyrkytykseen tai keuhkokuumeeseen. H\xc3\xa4net on haudattu Pohjois-Carolinan Grove Hill Cemeteryyn. _NEWLINE_Fuller sai vuonna 2004 postuumisti paikan Blues Hall of Famessa.'